香港眾志

香港眾志係香港本土化政黨，2016年4月10號創黨，2020年6月30號解散，創黨主席係前學聯秘書長羅冠聰，創黨副主席係前學民思潮發言人黎汶洛，秘書長係前學民思潮召集人黃之鋒，創黨副秘書長係前學民思潮發言人周庭。

名
中文名「香港眾志」，意思係「聚眾之志」，即係話要扭轉香港命運就要靠香港普羅大眾嘅意志。

英文名「Demosistō」，由解做人民嘅希臘文「Demo」字同解做企起身嘅拉丁文「sistō」組成，即係話要大家齊齊團結。

議席
2016年，香港眾志派出羅冠聰參選第6屆香港立法會選舉嘅香港島選區地區直選，結果一擊即中，成功當選。但去到2017年，羅冠聰因為被指褻瀆立法會誓言，被法庭裁定喪失議員資格。

摺埋
2020年6月30號，因應港版國安法通過，而林朗彥、羅冠聰、周庭、黃之鋒、敖卓軒、鄭家朗亦相繼退出，香港眾志由即日開始唔再存在。

後續
香港眾志摺埋後，創黨主席羅冠聰隨即出走到英國。2021年5月有個黃色經濟圈消費優惠平台「懲罰Mee」推出，幕後搞手係幾位前香港眾志成員。2023年7月5號，香港警務處國家安全處先後拘捕咗5名前香港眾志成員，話佢哋涉嫌干犯《港區國安法》下嘅「串謀勾結外國或者境外勢力危害國家安全」罪。警方又話佢哋透過營運「懲罰Mee」，賺錢支持流亡海外嘅香港眾志創黨主席羅冠聰從事危害國家安全嘅活動。

參考
黃之鋒牽頭新政黨 Demosistō　周日成立

香港政黨